SL Uradni list Evropske unije C 214/6

Ukrepi, ki jih je Madžarska sprejela na podlagi člena 14 Direktive 2010/13/EU Evropskega parlamenta in Sveta in na katere se nanaša uvodna izjava 1 Sklepa C(2017) 2907 z dne 8. maja 2017

(2017/C 214/05)

Sklep št. 131/2017 (II.7.) sveta za medije

o seznamu dogodkov velikega družbenega pomena in načinu prenosa

Svet za medije je sestavil seznam dogodkov velikega družbenega pomena in določil način prenosa za posamezne dogodke:

1. dogodki na letnih olimpijskih igrah, na katerih bodo sodelovali madžarska državna reprezentanca ali eden ali več madžarskih športnikov, se v celoti ali delno prenašajo v neposrednem prenosu, dogodki na zimskih olimpijskih igrah, na katerih bosta sodelovala madžarska državna reprezentanca ali madžarski športnik, pa se v celoti ali delno prenašajo z zamikom;

2. tudi otvoritvene, četrtfinalne, polfinalne in finalne tekme svetovnega moškega nogometnega prvenstva Mednarodne nogometne zveze (v nadaljnjem besedilu: FIFA) in evropskega moškega nogometnega prvenstva Evropske nogometne zveze (v nadaljnjem besedilu: UEFA) se v celoti prenašajo v neposrednem prenosu;

3. tekme madžarske moške državne nogometne reprezentance (vključno s tekmami na svetovnem prvenstvu FIFA in evropskem prvenstvu UEFA ter kvalifikacijskimi tekmami za navedene športne dogodke in uradnimi prijateljskimi tekmami) se v celoti prenašajo v neposrednem prenosu;

4. finalne tekme lige prvakov UEFA ter tekme lige prvakov UEFA in evropske lige UEFA, na katerih sodeluje moštvo madžarskega kluba, z izjemo kvalifikacijskih tekem, se v celoti prenašajo v neposrednem prenosu, kvalifikacijske tekme pa z zamikom;

5. tekme moškega in ženskega svetovnega rokometnega prvenstva Mednarodne rokometne zveze (v nadaljnjem besedilu: IHF) ter tekme moškega in ženskega evropskega rokometnega prvenstva Evropske rokometne zveze (v nadaljnjem besedilu: EHF), na katerih sodeluje madžarska državna reprezentanca, se v celoti prenašajo v neposrednem prenosu;

6. tekme moške in ženske lige prvakov EHF, na katerih sodelujejo moštva madžarskih klubov, se v celoti prenašajo v neposrednem prenosu;

7. tekme moškega svetovnega prvenstva v vaterpolu Mednarodne plavalne zveze (v nadaljnjem besedilu: FINA) in tekme moškega evropskega prvenstva v vaterpolu Evropske plavalne zveze (v nadaljnjem besedilu: LEN), na katerih sodeluje madžarska državna reprezentanca, se v celoti prenašajo v neposrednem prenosu;

8. velika nagrada Madžarske v formuli ena se v celoti prenaša v neposrednem prenosu.

Ponudnik medijskih storitev z izključnimi pravicami za prenos dogodka velikega družbenega pomena (v nadaljnjem besedilu: imetnik izključnih pravic) lahko odstopa od neposrednega prenosa, če se dogodek velikega pomena (ali športni dogodek, organiziran v njegovem okviru) začne med polnočjo in šesto uro zjutraj po srednjeevropskem času. V tem primeru mora imetnik izključnih pravic začeti prenos najkasneje do devete ure zvečer po srednjeevropskem času v istem koledarskem dnevu. Pri dogodkih velikega pomena, ki so sestavljeni iz več obdobij, neposredni prenos ne vključuje naravnih premorov med obdobji.

Če je dogodek velikega pomena sestavljen iz več tekem, iger, športnih programov ali dogodkov (niza dogodkov), ki se prekrivajo in je s tem onemogočen popoln istočasen neposredni prenos, se imetnik izključnih pravic odloči, kateri dogodek iz niza bo prenašal v neposrednem prenosu in v celoti. Imetnik izključnih pravic v največji možni meri zagotovi, da se v nizu dogodkov, dogodki, ki so pomembni za Madžarsko, prenašajo v neposrednem prenosu in v celoti. Imetnik izključnih pravic lahko prenaša dogodek iz niza, ki se ne prenaša v neposrednem prenosu, v skladu s pravili, ki veljajo za prenos na posnetku.

Če se dogodek zaključi med polnočjo in sedmo uro zvečer po srednjeevropskem času, se prenos z zamikom začne najkasneje do desete ure zvečer v istem koledarskem dnevu. Če se zaključi med sedmo uro zvečer in polnočjo, se prenos z zamikom začne najkasneje v osmih urah po koncu dogodka. Imetnik izključnih pravic se lahko ob upoštevanju pravice javnosti do ustrezne obveščenosti oddalji od časa začetka prenosa z zamikom, kot je določen zgoraj, pod pogojem, da se prenos začne najkasneje v štiriindvajsetih urah po koncu dogodka.